# A RÉTI CZANKÓ.
Totanus glareola (L.) 1758.

[Tringa glareola L. – Tringa littorea PALL. – Totanus affinis HORSF. – Rhyacophilus glareola KAUP. – Totanus sylvestris, palustris BRHM. – Actitis glareola JERD. – Totanus grallatoris STEPH. – Rhyncophilus affinis, glareola BP. – Totanus Kuhlii BRHM.]

Népies nevei: tyütyüke, csücsüke (Alföld).

Jegyei: alig rigónagyságú; igen hasonlít a következő fajhoz, de különbözik tőle abban, hogy: első evezőjének szára fehér, a farka egészben fehéren és szürkén szalagos, felső teste sürübben pettyezett; hangja finom, vékony tí-tití vagy ví-pi pi pi pű; reptében szürkének és fehérnek látszik; lába is hosszabb, vékonyabb, mint amazé, színre a fiataloké sárgászöld, az öregeké szürkészöld; a csőr töve sárgás (fiatalok) vagy zöldes (öregek), különben fekete; szeme sötétbarna.

Mértéke: H. 21–22,2; Sz. 12,6–13; F. 5,5–6; h. 3,8–4,1; Cs. 2,9–3,2 cm.

Úgy a mérsékelt égövben, mint északfelé a Jeges tengerig, szinte egész Európában s Ázsiában Kamcsatkáig költ; a hidegebb évszakot azután Afrikában, Ázsia déli részeiben tölti. Nálunk közönséges; mocsaraknál, ereknél, folyóknál, tócsáknál, vizes réteken, pocsolyáknál, többnyire kisebb társaságokban, ritkán nagy csapatokban tartózkodik. Márczius második felében, az országos középnap szerint márczius 31-én érkezik, javarészök azonban április első felében tér vissza s májusban alacsony vízállásu, zsombékos, nádasos, sisákos helyeken fészkel, négy halvány olajzöldes színü rozsdás és barnás szürkén foltozott, rozsdásbarnán pontozott, körtealakú tojást rak, melyeket két hétig vagy 15 napig ül.

Tojásmérték: H. 36-39; Sz. 25-27 mm.

Őszszel már augusztusban csatangol, kezd készülődni a téli útra s szeptemberben végleg elhagy.