# A HÓBAGOLY.
Nyctea scandiaca (L.) 1758.

[Strix scandiaca, nyctea L. – Syrnia nyctea MACG. – Surnia nyctea KEYS & BLAS. – Str. erminea SHAW. – Str. candida LATH. – Str. arctica BARTR. – Strix nivea THUNB. – Noctua nyctea BOIE. – Nyctea nivea GRAY. – Aegolius scandiacus RCHW. – Leuchybris nictea MEV.]

Jegyei: majdnem buhúnagyságú; alapszíne fehér, csak a fejtetőn, szárnyfedőkön, háton, alsó testen, evezőkön, farkon vannak feketés, barnás sávok, foltok, melyek félhold alakúak, nyílhegyszerűek: csőre és karmai feketék; szeme sárga. A fiatalok erősebben foltosak, ellenben a vének, majdnem tiszta fehérek.

Mértéke: H. 59–66; Sz. 42–46; F. 24–25; L. 5,2–5,4 cm.

Európa, Ázsia és Amerika legmagasabb sarki tájait lakja s még a 82°33' é. szél. alatt is észlelték. Oroszországban vannak legdélibb költőhelyei. Csak ritkán vonul le hozzánk s mindössze néhányszor lőtték Magyarország területén. 1837-ben Prasiván (Zólyomm.) PETÉNYI szerint két példány lövetett. 1860 márczius 27-én Ungmegyéből egy hím került a Nemzeti Múzeumba s 1892 január első felében egy második, melyet Ujszásznál (Pestm.) ejtettek el. Nálunk tehát gazdaságilag nincs jelentősége.