# A TÜZESFEJŰ KIRÁLYKA.
Regulus ignicapillus (BREHM. TEMM.) 1820.

[Sylvia ignicapilla BREHM. TEMM. – Regulus mystaceus VIEILL. – Regulus pyrocephalus, nilsonii BRHM.]

Jegyei: ökörszemnagyságú; a szem fölött fehér s ebben fekete sávoly; a fej tetejének közepe narancssárga, különösen élénk a hímnél; a váll táján narancssárgás árnyalatú folt; egészben hasonlít a következő fajhoz s annak hímpéldányait az avatatlan, sokszor felcseréli, azért jegyeire figyelmeztetek.

Mértéke: H. 7,7–8;. Sz. 5; F. 3–3,5; L. 1,5–1,8; Cs. 0,65–0,8 cm.

Európa nyugoti részeiben honos, nevezetesen Angliában, Franczia- és Németországban, Ausztriában, Spanyol- és Olaszországban. Északra nem hatol s a Skandináv félszigeten már nem költ. Általában sokkal ritkább, mint a következő faj s leginkább a keresztes fenyőerdőket lakja. Nálunk is ritka s úgy látszik inkább vonuláskor mutatkozik. Fészkeléséről sincs tudomásom, noha valószínűleg hazánkban is akadnak költő párok.