# XXIII. CSALÁD.
FAJDFÉLÉK.
TETRAONIDAE.

A fogolynál termetesebb madarak. Orrlyukaikat rövid tollazat borítja, csüdjük gatyás, sőt némely fajnak lábujjai is tollasok; a hátulsó ujj rövid vagy középhosszú; kerek szárnyuk 3-ik és 4-ik vagy 3–5-ik evezője leghosszabb; a fark alakja igen különböző. Erdős helyeken inkább tartózkodnak, mint nyilt vidéken; rendesen felgalyaznak, de a földön fészkelnek s sárgás-barnás alapszínű, sötétesen foltozott tojásokat raknak. Kiválóan jellemzi őket, hogy csőrük és karmaik nem esetlegesen, hanem évenként rendesen, teljesen megvedlenek. Főtáplálékuk: farügyek, levélhajtások, némely fajoknak a fenyűfák tűlevelei, bogyók; mellesleg magvak, sőt álczák, rovarok, férgek stb.