# A NAUMANN RIGÓJA.
Turdus naumanni TEMM. 1825.

Jegyei: valamivel kisebb mint előbbi; fejteteje sötétbarna, szürkés tollszegélyekkel; háta és válla rozsdásbarna, elmosódott barnásszürke tollszegélyekkel; farcsíkja és felső farkfedői rozsdavörösek, utóbbiak barnás árnyalattal; szemöldöksávolya, álla és torka rozsdásvöröses fehér; fültája és a torok oldalain lenyomuló foltozás sötétbarna; a begy, a mell eleje és az alsó szárnyfedők rozsdavörösek, fehéresbe fakuló tollszegélyekkel; alsó testének egyéb részei fehéresek, az oldalakon és alsó farkfedőkön szívalakú, rozsdavörös szár foltokkal; az evezők sötétbarnák, belső felükön rozsdasárgán szegve; a nagy szárnyfedők széles rozsdavörös szegélylyel; a fark élénk rozsdavörös, a középső két toll azonban barna s a többinek külső fele is ily színű; csőre szarubarna, az alsó káva tőfele sárga; lábai barnák; szemei sötétbarnák. A tojó nem ily élénk, inkább kopottas.

Mértéke: H. 24,2–25,8; Sz. 13,5; F. 9,4; L. 3,2; Cs. 2,8 cm.

Közép- és Kelet-Ázsiában honos, így Khinában gyakori. Európába költözködéskor néha ellátogat s hazánkban is egyszer előkerült, mely hím példányt JÁNY P. szerezte meg a Nemzeti Múzeumnak. Hol és mikor lőtték vagy fogták 2 közelebbi adatok hijján nem mondhatjuk meg.