# MÉRTÉKEK MAGYARÁZATA.

A madár nagyságáról mérés útján kaphatunk tiszta fogalmat, még pedig minél részletesebben mérjük egyes testrészeit, annál teljesebbet. Csakhogy mérés és mérés közt igen nagy különbség lehet s azért erre nézve egyöntetű eljárást kell biztosítani, melytől eltérve a saját mérésünk módját mindig pontosan ki kell emelni. Mert például valamely hajlott csőrű madár csőrmértékét körzővel megállapítva egészen más lesz annak hosszúsága, mintha azt szalagmértékkel mértük volna; s egészen más, ha a csőr hegyétől a homlokcsontig vagy a tollazat kezdetéig számítunk. Az e munkában adott mértékek és mérési mód következő:

H. = egész hosszúság, melyet az előttünk egyenesen fekvő, nem kinyujtott, hanem természetesen megmerevedett friss madár csőrhegyétől a fark hegyéig számítunk.

Sz. = szárnyhosszúság, a kézizülettől a leghosszabb evező hegyéig szalagmértékkel mérve.

F. = farkhosszúság a fark tövétől a kormánytollak hegyéig. Oly fajoknál, melyeknél a fark középső tollai túlságosan meg vannak nyulva, a rendes farkhosszúságot és a túlhosszabbodást külön-külön is mérhetjük s utalhatunk arra.

L. = a láb illetőleg a csűd hosszát jelenti. Ezt körzővel, a hosszú lábú fajoknál pedig szalagmértékkel mérjük a sarkizület behomorodásától a középujj és csűdízület behomorodásáig, illetőleg a csűd legalsó paizsocskájának alsó széléig.

Cs. = a csőr ormának hossza a tollazat kezdetétől a felső káva hegyéig szalagmértékkel mérve.

Minthogy kitömött madárbőröknél az egész testhosszuság mértéke nem mindig felel meg a valóságnak (mert a kikészítéstől sok függ, egyik jobban kinyujtja, másik rövidebbre csinálja a bőröket), azért madárbőrök, kitömött példányok hosszuságát felesleges adni. Ha azonban magunk készítjük a bőröket, akkor annak friss állapotban mért hosszuságát arra a czédulára ne mulaszszuk el feljegyezni, mely a lelőhelyet, dátumot viseli. Általában a fenn jelzett mérték elégséges; különös esetekben mérjük csak a csőr vastagságát, a lábujjak hosszát, a szárny hegyétől a fark hegyéig terjedő távolságot, és a szétterpesztett szárnyak átmérőjét t. i. a feszítést stb.

A tojások nagyságát úgy határozzuk meg, hogy megmérjük hosszúságának és szélességének (vastagságának) tengelyét, még pedig a külön erre a czélra készült tojásmérő eszközön. Ez egy fémléczecskéből áll, melynek körülbelül 1/3 része 90° szögben fel van hajtva. A fel nem hajtott rész milliméterekre van beosztva s rajta, a fémlécz felhajtott részének magasságával egyenlő, másik fémlécz ide-oda csúsztatható. A tojást a két felálló lécz közé igazítva hosszúságát, majd szélességét az alsó mértékbeosztáson leolvashatjuk.

E könyvben a tojásmértékeket illető rövidítések jelentősége:

H. = hosszúság.

Sz. = szélesség.

A különböző mértékszámok a megmért sorozatok minimumát és maximumát, vagyis a két szélsőséget jelentik.