# A FÜLES VÖCSÖK.
Colymbus auritus (L.) 1758.

[Colymbus auritus LATH. BECHST. PALL. MEV. – Colymbus cornutus, obscurus, caspicus GM. – Podiceps cornutus LATH. BECHST. TEMM. NILS. LICHT. BRHM. NAUM. K. et BLAS. – Podiceps arcticus BOIE. HOM. – Dytes cornutus KAUP. – Podicipes auritus SAUND. – Dytes auritus SHARP. – Podiceps slavus BP.]

Jegyei: kisebb, mint előbbi, megtermett csörgőrucza nagyságú; fejbóbitája nagy, két tollszarvban felálló; a szemektől hátrafelé szélesbedő sávok aranyvörösek; gallér, fej és a nyak hátsó része fekete; homlok szürke; felső test feketeszürke; torok, begy és hasoldalak gesztenyevörösek; alsó teste, valamint szárnytükre fehér; csőre fekete, tőben vörös; szeme biborvörös; lába szürke, az izületeken zöldes. Repülés közben igen tarka benyomást tesz.

Mértéke: H. 32,5; Sz. 13,8–14; L. 4,2–4,4; Cs. 2,7–3 cm. Kiválóan északi madár, de költözködéskor előfordul Nyugat-Europában és Hollandiában, Francziaországban; Észak-Ázsiában és Észak-Amerikában szintén fészkelő. Nálunk nagy ritkaság s alig párszor került szem elé. A bécsi udvari muzeumban két magyarföldi példány (egyik a Fertőről) van. A Nemzeti Muzeumban levő magyar példány tőlem való s a Csallóközből származik; sajnos, elejtésének idejét nem tudhattam meg. A szabadban mindössze egyszer találkoztam vele, még pedig 1890 május 11-én három példánynyal a dinnyési tó börgöndi részén. Sajátságos tarkaságuk felreppenésüknél azonnal feltünt s távcsővel tisztán kivehettem czifra, aranybóbitás fejüket, vörös nyakukat.