# A FEKETE RÉCZE.
Oedemia nigra (L.) 1758.

[Anas nigra L. – Anas atra PALL. – Anas cinerea GM. – Oidemia nigra FLEMM. – Melanitta nigripes, megaurus BRHM. – Fuligula nigra BP. – Oidemia gibbera BRHM.]

Jegyei: valamivel kisebb, mint előbbi; az öreg gácsér homlokának elején feltünő csőrbütykök gömbösödnek; egészben egyszínű fekete tollazatú; a csőr is fekete, csak orma közepén – a bütykök előtt – sárgásvörös; lábak zöldesfeketék. A tojó sötétbarna, torka és melle közepe piszkos fehéres, csőrbütyke kicsiny.

Mértéke: H. 46–47; Sz. 24–26; F. 7–9; L. 3–3,4; Cs. 4–4,2 cm.

Ez is északi madár s főleg a tengerhez ragaszkodik. Izlandtól keletfelé Észak-Oroszországon át, Szibériában a Taimyr-félszigetig fordul elő. Észak-Norvégiában gyakrabban láttam. Nálunk sokkal ritkább, mint előbbi s mindössze csak néhány példány került eddig, még pedig 1887 ápril 24-én Fonyódon (Balatonmellék), 1823-ban a Fertőn s egy gácsér Holicson; előbbi a nemzeti utóbbiak a bécsi udv. múzeumban vannak.