# XLII. CSALÁD.
PINTYFÉLÉK.
FRINGILLIDAE.

Általában kicsiny madarak, valamivel nagyobbak vagy valamivel kisebbek, mint a veréb. Csőrük rövid, rendszerint kúpalakú, hegyes csúcsban végződő, néha erős, tömött, íves ormú, sőt egyeseknél a kávák hegye túlfejlődve egymást keresztezi. A kávák egyenes élűek, azaz fogszerű kivágás nincs rajtuk. Első evezőjük egészen elcsenevészedett, a kézcsontjukra kilencz evező támaszkodik. Főleg erdőkben, kertekben. gyümölcsösökben, mezőket és utakat szegélyző fákon, egyesek nádban is élnek. Fészköket hol a földön, hol a fákon magasan, sőt némelyek oduban, többnyire csinos, szabályos csészealakban rakják s öt – ritkán egyszínű – tojást tojnak. Költés alatt a párok bizonyos kiválasztott s féltékenyen őrzött területet foglalnak le; azután társaságba verődnek, még pedig nem ritkán rokonneműek és fajúak is vegyesen. Hangjuk kellemes, sőt szép. Leginkább magvakat esznek, fiaikat azonban sokan kizárólag rovarokkal táplálják föl.