# XIV. CSALÁD.
DARÚFÉLÉK.
GRUIDAE.

Nagy, hosszúlábú és nyakú madarak. Csőrük középhosszú vagy rövid, általában a haris csőrének nagy kiadása; a szárny nagy, a karcsont igen hosszú; a vállfedőtollak és másodrendű evezők szintén meghoszszabbodottak s felbodorítottak vagy szép lándzsahegyalakúan lecsüngők; mind a négy lábujjuk megvan, az előreállók közül vagy mind a hármat, vagy csak kettőt köti össze tőben némi hártya (egy külföldi nemnél az ujjak szabadok); a hátulsó ujj nem ér a földre; a csüd igen hosszú, a felső lábszár nagyrészt csupasz. Nagy, mocsaras síkságokon, posványnyal, legelőkkel és vetéstáblákkal, égererdőkkel váltakozó lakatlan területeken élnek, mocsárban költenek, a fiókák kikelés után egy napig a fészekben maradnak. Társaság kedvelők, népes csapatokban /\ vagy /\ alakban repülnek; veteményekből, alsóbbrendű állatokból táplálkoznak.