# XXXI. CSALÁD.
GYURGYALAGFÉLÉK.
MEROPIDAE.

Csőrük oldalt lapított, nem egyenes, hanem kissé ívszerűen nyujtott; termetök nyulánk; szárnyaik meglehetős hegyesek; a csüd jóval rövidebb a középujjnál; a belső lábujj első ize tőben összenőtt a középsővel, a külsőé pedig 3 ízig van azzal összeforradva; hosszú farkuk 12 tollu. Pompás tollazatukkal, előbbiekhez hasonlóan, forró égövi madarak, melyek közül nálunk csupán egy faj fordul elő. Többnyire telepesen, földbe vájt lyukakban fészkelnek; rovarokkal, különösen méhekkel, darazsakkal táplálkoznak, melyeket kitünő reptük közben fogdoznak.