# A KUCSMÁS BILLEGETŐ.
Motacilla melanocephala LICHT. 1823.

[Mot. feldeggi MICH. – Budytes melanocephalus BP. – Mot. Kaleniczenkii KRYN. – Bud. nigricapilla BP. – Mot. atricapilla BRHM.]

Jegyei: hasonlít a sárga billegetőhöz, csakhogy fejének azon részei, melyek amannál szürkék, nála fénylő tiszta feketék; az öregeknek szemöldöksávolya nincsen, a fiatalabbaknál azonban ennek néha némi nyomára akadhatunk; a fülfedők szintén feketék. Mértékei tekintetében alig különbözik a sárga billegetőtől.

Hazája délkeleti Európa, kivált Görögország, a Balkán-félsziget, honnét Közép-Ázsiáig terjed. Magyarországban ALMÁSY GY. dr. barátom 1896 május 21-én födözte föl, Temes-Kubinból egy öreg és egy fiatalabb hímet kapván.

A typikustól eltérő fajta a: délkeleti kucsmás billegető – Motacilla melanocephala paradoxa BRHM. 1855, mely kirívó fehér szemöldöksávolyával különbözik attól. Úgy látszik Dalmácziában, Dél-Oroszországban fordul elő. SHARPE (Cat. Br. B. X. 531. l.) azt írja, hogy Magyarországban is előfordul. Hol merítette ez adatot? nem tudom. Annyi tény, hogy 1895-ig hazánkban előfordulásáról nem tudtunk. Utóbbi év május havában azonban ALMÁSY barátommal Temes-Kubin vidékén fölfedeztük s több példányt lőttünk, melyek gyüjteményeinket diszítik. Habár fészkét nem is találtuk, de párokban figyelhettük meg őket, a mi arra enged következtetést, hogy itt költenek is.