# II. A madárszervezet alkalmazkodása és működése.

Valamint a gépek sokféle bonyolult szerkezete lényegileg mindig bizonyos állandó alapelemekre, mint emeltyű, csavar, vezethető vissza, melyek a munkafelosztás és az elérend eredmény szerint különös módosulásokat, kapcsolatokat, részleteződést tanusítanak: úgy van ez a madárszervezetben is, mely a fajok szerint szorosan kapcsolatos azok különböző életmódjával.

A madárszervezetet géphez hasonlítva, részeit is műszereknek, eszközöknek mondhatjuk. A hasonlat csak abban tér el, hogy a gép egyes alkotórészeit kivehetjük s esetleg más gépen is alkalmazhatjuk, a szervezeteken pedig ezt tenni nem lehet.

A finom módosulásoknak, eltéréseknek minő csodálatos hosszú sorozata tárul e tekintetben szemeink elé! Mindegyiken ugyanazok a szervek, eszközök s mégis mily különbözőleg alakulva!

Alakította pedig őket a lét harcza s az a három, minden szervezetet jellemző alaptulajdonság, mely közvetetlenül a lét- és fajfentartás eredménye, t. i.

1. a táplálék megszerzése;

2. a biztonság után való törekvés; és

3. a fajfentartás, vagyis a szaporodás vágya.

Az állati test gépezetének óraszerű járását szabályozza az anyagcsere, mely addig folyik rendesen, míg az állat a környezet kölcsönhatását érzi; ha éhségét nem csillapíthatja, biztonságot, békét nem élvezhet és a szaporítás vágyát ki nem elégítheti, megbomlik az egyensúly.

Minden törekvése tehát az, hogy zavar ne legyen és biztosítsa szervezetének rendes működését. Ezt pedig úgy éri el, hogy a vágyak érzéseket keltenek benne, melyek az idegrendszer útján tudatosakká válnak, az izomzatra hatnak s így az akarat közbenjöttével a czéltudatos mozgást szülik, mely ama vágyak kielégítésére szükséges.

A szervek alakulatára tehát legnagyobb hatással volt a most említett három alaptulajdonság, mely az érzést felkelti, öntudattá alakítja s a mozgást követeli.