# VI. REND.
LÉPKEDŐK.
GRESSORES.

Általában czingár, nyulánk, nagyobb termetű, hosszú nyakú, csőrű és lábú madarak. A hátulsó lábujj rendesen épp oly alacsonyan áll, mint az előre irányultak (kivéve a flamingót), melyek tövét hártya köti össze, néha csak két ujjat, néha mind a hármat (külföldi fajoknál találkozik egész úszóhártyás, de egészen szabadujjú láb is); legtöbbjüket hol a fejről, hátról, hol a nyakról lecsüngő vagy meghosszabbodott dísztollak ékesítik, némelyeknél érczfényű tollazat is akad; soknál némely testrészek, főleg az áll, fej, nyak, a szem és csőrtő közé eső rész, csupaszok. Életmódjuk igen változatos, de legtöbbnyire mégis vizek, síkságok, tavak, tengerek, mocsarak táján élnek, a földön lépkedve, lassan járkálnak, sekély szélvizekbe, ingoványokba – sokszor hasig – gázolnak, soha sem futnak; reptük egyenletes, csendes, inkább lassú, néha lebegő; vándorlás közben rendszerint határozott szabályos sorban, vonalban, V alakban szállnak; fára, nádra, sőt sziklára is leereszkednek; kevés kivétellel társaságkedvelők, nagy telepekben költenek, száraz ágakból, nádszálakból lazán épült fészkeiket nádba, ágakra, fákra, sőt a földre rakják, 3–5 jobbára egyszínű fehér, kékes, sárgásbarna, hosszúkás, hegyes végű tojást raknak, fiókáik a teljes megerősödésig a fészekben maradnak; hangjuk tompa korrogás vagy vakkantás, sőt a gólyáknak nincs is szólásuk, hanem csőrük káváit összecsattogatva kelepelnek; a legmagasabb észak kivételével az egész földön honosak; lágytestűekből, kis rákokból, rovarokból, halakból, hüllőkből álló táplálékukat mindig a földön, vízben, mocsárban fogják.