# XLVIII. CSALÁD.
POSZÁTAFÉLÉK.
SYLVIIDAE.

Az éneklők rendjének legjellemzőbb madarai. Csőrük rövid, vékony – némelyeknél erősebb – árszerű vagy gyengén hajlott, a felső káva élein – a csőr hegye előtt – alig látható kis kivágással; a szárny hegyesebb, mint előbbi családnál, szabályos; a másodrendű evezők rövidebbek, mint az elsőrendűek, az első evező rendszerint rövidebb, mint a második félhosszúsága; a fark középhosszú, arányos; a csüd valamivel hosszabb a középső ujjnál. Leginkább rovarokat esznek, őszszel azonban bogyókat is; legtöbbnyire költözködők; szabadon álló csészealakú fészkeket, (kivéve a fűzikéket) raknak fákon, bokrokon és nádban; legdallamosabban, legszebben énekelnek.