# A NAGY PIRÓK.
Pinicola enucleator (L.) 1758.

[Loxia enucleator L. – Coccothraustes canadensis BRISS. – Loxia psittacea PALL. – Pyrrhula enucleator TEMM. – Fring. enucleator MEY. – Corythus enucleator CUV. – Carpodacus enucleator RCHW.]

Jegyei: őrgébics nagyságú, kampós csőrű; az öreg hím feje, nyaka, háta, vállai, felső farkfedői karminpirosak, a mell valamivel halaványabb; a has oldalai, farkalja hamuszürke; szárnyain két fehér csik, az evezők füstösbarnák, úgy a fark is. Vedlés után piros szinei sárgásba játszanak, a fiatalabb hímek szintén sárgásak, majd sárgavörösek. A tojók főleg szürkék, fejök, nyakuk, begyük, hátuk tollszegései azonban sárgásak.

Mértéke: H. 20,4–21,6; Sz. 10–10,6; F. 8–8,3; L. 2–2,1; Cs. 1,5–1,6 cm.

A Sarkkör tájain elterülő nagy fenyőerdőkben úgy Európában, mint Ázsiában és Észak-Amerikában költ. Közép-Európában, mint ritka vendégek, néha télen mutatkoznak egyesek. Hazánkban a Kárpátok északi részében (Árvamegye is) lövetett három példány, melyek a Nemzeti Múzeum gyűjteményében vannak.