# A FUTÓMADÁR.
Cursorius gallicus (GM.) 1788.

[Charadrius gallicus GM. – Cursorius europæus LATH. – Charadrius corira BONNAT. – Cursorius isabellinus MEYER. – Tachydromus europaeus VIEILL. – Cursor isabellinus WAGL. – Cursor europæus NAUM. – Cursorius brachydactylus, pallidus BRHM.]

Jegyei: gyenge nevető galamb nagyságú és ugyanolyan színű; tarkó tája kékesszürke, oldalvást fehér és fekete sávval szegve; nagy evezői barnásfeketék; csőre barnásfekete; szeme barna; lába sárgásfehér.

Mértéke: H. 22–25; Sz. 17; F. 5,8–6,2; L. 6,5–7; Cs. 2,4 cm.

Ez a sajátságos madár a Kanári szigetektől Észak-Afrikán át, Arábiában, Perzsiában, Közép-Ázsiában és északnyugati Indiában, valamint Dél-Európában fordul elő. Világrészünkön Szicziliában, Spanyolországban költ, de mint vendég előkerült Németországban, Francziaországban s tizenegyszer Angolországban. Szomszédságunkban Stiriában is lövetett egy példány. Hazánkban csak egyetlen egy példányt keríthettünk, melyet 1882 szeptember 25-én Böösön (Pozsonym.) a Csallóközben lőttek. A pozsonyi kath. főgymnázium gyűjteményének átvizsgálásakor bukkantam reá, később bekértem a II. nemzetk. ornith. congressuskor rendezett kiállításra, melynek végével a nemzeti múzeumnak jutott. A kopár homoksivatagok lakója, rendkívül jó futó, sáskákkal, bogarakkal él.