# 29. NEM:
LILE.
CHARADRIUS L. 1758.

Fejök aránylag nagy, homlokuk feltűnő magas, szemeik kiálló nagyok; csőrük tőben legvastagabb, a középen vékony, végén mindkét káva gombszerűen dudorodott; hasítékalakú orrlyukaik kis csatorna közepén vannak, mely a csőr közepétől a dudoros részig nyúlik; hátulsó ujjuk hiányzik, csupán egy fajnál van meg, azonban annyira elcsenevészedett, hogy inkább bütyök, mint valóságos lábujj; a csüd valamivel hosszabb a középső ujjnál; a szárnyak hegye az egyenes vagy kerek végü fark hegyét eléri; leghosszabb az első evező. Ugarokon, vízpartokon, tarlókon, pusztákon élnek, (sőt egy faja havasok tócsáinál) fütyülésükkel élénkítve e kietlen helyeket; rovarokat, férgeket, csigákat pusztítanak, hasznosak s némely faj pecsenyéje is kitűnő, csemege számba menő sült.