# A SÖVÉNY SÁRMÁNY.
Emberiza cirlus L. 1766.

[Emb. eleathorax BECHST. – Citrinella cirlus GRAY.]

Jegyei: akkora mint előbbi, melyhez különösen a tojó hasonlít; az alsó test oldalain fekete hosszanti foltok; a hát vörösbarna, fekete szárfoltokkal. A hím torokfoltja fekete, a fejbub és tarkó olajzöld, fekete szárfoltokkal; farcsikja olajzöldes; a tojó valamivel világosabb és foltosabb, mint a hím s felső kis szárnyfedői zöldesszürkék, nem olyanok, mint a hát.

Mértéke: H. 15–16; Sz. 8,1–8,9; F. 7,1–7,5; L. 1,7–1,9; Cs. 1,1–1,2 cm.

Helyenként Nyugot- és Közép-, gyakrabban Dél-Európában, Kis-Ázsiában, a Krim félszigeten, Észak-Afrikában költ s itt is telel. Nálunk kétségtelenül csakis a magyar tengerparton költ, hol BRUSINA szerint elég gyakori, de mégis ritkább, mint a kucsmás sármány. Innét való példányok a zágrábi múzeumban vannak.