# V. REND.
FUTÓK.
CURSORES.

Lábaik és újjaik hosszúak, utóbbiak tőben némileg hártyásak vagy egészen szabadok, sőt karélyosak s igen ritkán úszóhártyásak; a hátulsó ujj vagy egészen hiányzik, vagy igen kicsiny, rövid s magasabban könyöklik ki a csüdből, mint az előre álló három ujj (kivéve a guvatokat); lábaik ilyetén alkotása sebes futásra, kisebb pocsolyák, szélvizek meglábolására való, némelyeknél uszásra is alkalmas; csőr- és lábalkotásuk, úgy egész külső alakjuk, életmódjuk változatosságához alkalmazkodott s így sokféle; vizek közelében, pusztákon, mocsaraknál, tavak mentén, sőt fákon és nádban is tartózkodnak; repülés közben lábaikat hátranyujtják; mindannyi fészekhagyó; földre, mocsárba vagy a földszinttől kissé magasabban rakják hanyagon épült fészköket s rendesen négy, körte- vagy tojásdadalakú tojást tojnak.