# 28. NEM:
SZÉKICSÉR.
GLAREOLA Briss. 1760.

Csőr rövid, kampós; szárny hosszú, a farkon túl terjed, első evező leghosszabb; a fark, a nálunk honos fajnál, villás, fecskeszerű; a középujj feltünő hosszú, néha a csüdnél is hosszabb, a külső ujjak tövét hártya köti össze, a hátulsó ujj magasan könyöklik ki a csüdből; vizek körül, ugarakon, gyepeken tartózkodnak, rendkívül jól és szépen, csérszerűen, de sokkal ügyesebben repülnek, akár a fecske; eledelök rovarokból áll, melyeket futva vagy reptükben kapnak el; kisebb-nagyobb társaságokban élnek.