# XXIX. CSALÁD.
HARKÁLYFÉLÉK.
PICIDAE.

Leginkább jellemzi őket sajátságos hosszú nyelvök, mely végén kemény, szakás, egyébként húrszerű s nyálkás-ragadós (L. I. köt. 35. kép); csőrük kemény, egyenes, vésőszerű s többnyire hosszabb a fejnél; az orrlyukakat a homloktollazat többnyire elfödi; testalkatuk izmos, erős mellű, nyakuk vékony; lábaik rövidek, erős, hajlott karmúak; a szárnyfedő tollak rövidek. Kizárólag erdőkben, fákon tartózkodnak, némelyek a földre is leszállnak. Odvakban fészkelnek s fehér tojásokat raknak. Begyük nincs s főleg rovarokból, ritkán magvakból álló táplálékuk egyenesen a gyomorba jut. Szólásuk éles, többször egymásután ejtett azonos hangokból áll. A jellemző nemek fatörzseken kuszva, élelmöket csőrükkel kopogtatják, vágják ki.