# XVIII. CSALÁD.
GÓLYAFÉLÉK.
CICONIIDAE.

Ennek a családnak ismeretes typusa a mi gólyánk. Csőrük egyenes, kemény, többnyire hegyes végű, a felső káva nem csatornás, legföljebb az orrlyukak előtt van némi kis barázda; a három előre álló lábujj töve hártyásan összekötött. Alföldi vizenyős síkságok lakói, fákon s némely fajok az emberi telepekhez szokva, házon, kazalon is fészkelnek, de ritkábban telepesen s akkor is nem vegyesen más fajokkal; fészkeik nagyok, erősen épültek s ugyanegy párnak több éven keresztül szolgálnak a szaporítás czéljaira, mely a régi otthont az új tavaszszal éppen csak kitatarozza; reptük lassú, nyugodt s igen gyakran szárnycsapás nélkül hosszabb ideig lebegve, úszva, keringelve járják a levegőeget. Reptükben lábaikat hátra s nyakukat egyenesen előre nyújtják; hangjuk nincs, csak kelepelnek.