# AZ APÁCZALÚD.
Branta leucopsis (BECHST.) 1803.

[Anas leucopsis BECHS. – Bernicla leucopsis BOIE. – Branta leucopsis BANN. – Anser leucopsis SEEB. – Anser bernicla PALL.]

Jegyei: nagyságra a lúd és récze közt áll; homloka a fejbúbig, valamint pofái, halántéka, álla, torka fehér; a fej hátsó része, tarkó, nyak, a csőrtő és a szem köze, valamint a fark fekete; evezők, szárnyfedők és hát hamuszürkék, csak a hát eleje feketés; a háton és szárnyon fekete és fehér harántsávolyok; alsó test fehér, oldalai sárgásbarnán, szürkésen harántosan sávosak; farkfedők fehérek; csőre és lábai feketék; szemei sötétbarnák. A gunár valamivel nagyobb mint a tojó és élénkebb színü is, a fiatalok lábai nem oly feketék, mint az öregekéi, a lágyéktáj szürke harántsávolyai sötétebbek, a hát és szárnyfedők hegye rozsdás.

Mértéke: H. 65–70; Sz. 38–43; F. 12–13; L. 7–8; Cs. 2,9–3,4 cm.

Ez a lúd Amerika, Európa és Ázsia legészakibb vidékein honos. Az Ó-világban főleg Spitzbergen-, Novaja-Zemlja-, Kolguev szigeteken s talán Izlandban és Grönlandban költ. Egy ízben COLLETT a Lofotokon Borgeværnél is talált fészkelő párt. Télen az Északi- és Keletitenger partvidékein, Németalföldön, Észak-Francziaország, Schleswig-Holstein, Jütland, Anglia, Skandinávia tengermenti részein néha ezernyi számban mutatkozik. Közép-Európában s általában a szárazföld belsejében azonban nagy ritkaság. Hazánkban eddig egyetlen egy példányról van tudomásunk, melyet 1896 szeptember havában Tományán (Szatmárm.) a Szamos mellett lőttek. Ez kitömve TELEKI LÁSZLÓ gróf birtokában van.*