# A HAVASI PINTY.
Fringilla nivalis L. 1766.

[Fringilla saxatilis KOCH. – Plectrophanes fringillioides BOIE. – Montifringilla nivalis BRHM. – Orites nivalis KEYS. & BLAS. – Chionospiza nivalis KAUP.]

Jegyei: nagyobb, mint a háziveréb; feje sötét hamuszürke; az öreg hím torokfoltja fekete; háta sötétbarna; a nagy evezők barnásfeketék, a többi szárnytollak majdnem mind fehérek; alsó test szürkésfehér; a középső két farktoll fekete, a többi fehér, csak hegye fekete; nyáron a csőr fekete, télen viaszsárga; szem sötétbarna; lábak barnásfeketék.

Mértéke: H. 16–16,9; Sz. 11,5–12,1; F. 7,5–7,8; L. 2,1–2,3; Cs. 1,3–1,4

Közép-Európa havasaiban fordul elő. A kaukazusi példányok eltérnek a nyugotiaktól, a mennyiben fejök barna s alsó testök fehérebb (alpicola PALL.). Hazánkban ritka, habár több adatunk bizonyítja a Kárpátokban való előjövetelét. Így a Közép-Kárpátokban Vereskő vidékén, a Felkavölgyben, csapatokban látták és lőtték néhányszor s Késmárkon is fogták. Egy 1869-ből való példány a szepes-bélai madárgyűjteményben, szintén a Kárpátokból került; ugyancsak Sz.-Bélán 1873-ban is fogtak egyet. Zakopanen 1876. márczius 21-én KOCYAN főerdész fogott egy -t, mely gyűjteményébe jutott. PETÉNYI szerint 1833, februárius havában, a trencséni hegyekben mutatkozott.* A Nemzeti Múzeumban két példány van; az egyik Oraviczról, a másik a Felka-völgyből. GRUNACK a Bucsesen állítólag fészkelve találta 1891 június 21-én; illetőleg egy fészket tojásokkal talált ott, melyeket mint e madárfajéit határozott meg.