# A LAZUR CZINEGE.
Parus cyanus PALL. 1770.

[Parus sæbyensis SPARRM. – Parus knjäscik GM. – Cyanistes cyaneus KAUP. – Parus cyaneus SCHLEG. – Cynistes elegans BRHM.]

Jegyei. Öreg hím: feje fehér; szemén keresztül a csőr tövétől eleinte fekete (kantár), majd kékes vonal; tarkóján a nyakoldalakra előrehuzódva lazurkék örv; felső teste világoskék; alsó teste fehér, középen feketéskék hosszanti folttal; a másodrendű evezők és a nagy szárnyfedők lazurkékek, széles fehér szegéssel, főleg hegyükön; elsőrendű evezők világoskék szegéssel; a szárnyon széles fehér keresztcsik; a fark középső tollai egészen lazurkékek, a többiek fehéren végződnek, mely szín kifelé annyira terjed, hogy a két szélső farktoll külső lobogója majdnem egészen fehér; felső farkfedők lazurkékek, csak hegyük fehér; csőr szarúfekete; szem sötétbarna; lábak világos ólomszínűek. A tojó halványabb s nem ily élénk színű, a kék nyakörv kisebb, a fejtető kékesszürke árnyalatú, a hasfolt alig látszik vagy hiányzik. A fiatalok zöldes árnyalatúak s hasfoltjuk sincs. Nagysága a szénczinegével felér.

Mértéke: H. 13,6–14,1; Sz. 6,4–6,8; F. 6,3–6,7; L. 1,75–2,1; Cs. 0,9–1,1 cm.

Ez a gyönyörű madár nálunk nagy ritkaság s alig párszor került szem elé. 1882-ben Bártfán októberben lövetett néhány. HERMAN O. Solton (Pestm.) látta. Igazi hazája Szibéria, Észak-Oroszország, a Volga vidéke. Őszszel és télen egyesek nyugotibb országokba is ellátogatnak innét, mint ritka vendégek.

Életmódja a barátczinegére emlékeztet. Rovar- és magevő, hasznos.