# 73. NEM:
HÉJA.
ASTUR Lac. 1801.

Erősebb termetüek mint az előbbi nemhez tartozók; arczukon nincs fátyolos tollkoszorú, de fejök keskenyebb, mint a sólymoké; csőrük rövid, tőben széles, a felső káva egészben íves éle, a kampó előtt hullámosan kivágott; lábaik is erősebbek, ujjaik és karmaik hosszabban, utóbbiak sokkal fejlettebbek; a csüd elől, a lábujjak fölül vértezettek, ellenben az ujjak töve, valamint a csüd hátul és a marok hálózatosak; csüd és középujj hossza közt nincs sok különbség, utóbbi valamivel rövidebb mint előbbi; az összecsukott szárnyak hegye a fark közepéig ér; első evező kicsiny a negyedik leghosszabb. Rendkivül ügyes reptű, vakmerő ragadozók s bár a repülő madarat a sólymok biztosabban levágják; a préda üldözésében a héjákat fel nem érik, mert nyilalva csapnak, kanyarognak bokrok, fák közt, villámgyorsan surranak át a sűrűségeken oly mesterin, mint egyetlen más ragadozó madár sem.