# X. REND.
KUSZÓK.
SCANSORES.

Az e rendbe sorozott családokat, változatosságuk daczára, mindenkor jellemzi sajátságos lábalkatuk. Náluk is, mint a papapályoknál, csak két lábujj áll előre, a másik kettő – sőt mikor a negyedik ujj hiányzik, csak egy – hátrafelé irányul. A csüd elől szélesen vértezett, hátul vagy sima vagy aprón pajzsozott, mely pajzsok a legjellemzőbb alakoknál sorozatosan rendezkednek. Legtöbbnél az előre álló külső ujj hosszabb a belsőnél s a hátra álló külső ujj a láb leghosszabb, a belső pedig annak legrövidebb ujja. Feltünő még a farktollak csekély száma, mely 8–12 között változik, közönségesen azonban nem több mint 10. Termetök, külsejök, színezetök tekintetében is sok eltérés van; nagyságuk a varju és veréb között ingadozik, ritkán valamivel nagyobb vagy kisebb. Életmódjuk igen sajátságos; rendesen magukkészítette odvakban költenek, sőt a kakukfélék közül sokan tojásaikat más madarak gondjaira bizzák. Nálunk aránylag kevés családban fordulnak elő.