# 67. NEM:
CSÁSZÁRMADÁR.
BONASA Steph. 1819.

Kisebb termet, nem egészen gatyás, hanem a lábujjak töve fölött csupasz csüd, elkerekített 16 tollú fark, egynejűségben élés, ivar szerint egyforma nagyság különbözteti meg őket az előbbi nemtől. Szinezetök is eltérő, a mennyiben az ivarok egymástól nem különböznek oly lényegesen, mint a fajdoknál s főszinezetök inkább fajdtyúkszerű tarka, sohasem oly sötét és zománczos, nagyobb egyszínű részleteket mutató, mint a fajdkakasoké. Erdős, hegyes helyeken, főleg hol sok bokros vágás, nedves szakadék van, élnek, ritkábban láperdőkben is.