# XXXVI. CSALÁD.
FECSKEFÉLÉK.
HIRUNDINIDAE.

Jellemző alakjuk annyira ismeretes, hogy alig kell bővebben leirnom. Lapos fejök, nagy szemeik, kis lábaik, igen hosszú hegyes szárnyaik, melyekben az első két evező leghosszabb (a tulajdonképpeni első evező hiányzik s náluk az a toll az első, mely más madaraknál a második) legközelebb hozzák őket az előbbi rend utolsó fajaihoz. Csőrük is lapos, rövid, szájok meglehetős nagy; a csüd rövidebb a középujjnál; a fark többnyire villás. Üregekben, földi vagy fali lyukakban, sziklarepedésekben vagy sárból épült s falakra tapasztott fészkekben költenek. Legtöbbet mozognak a levegőben, a földre szállva ügyetlenek, legföljebb néhány lépést tehetnek; épületeken, sziklákon, falakon, ritkábban száraz fasudarakon, nádon pihennek. A legjobban repülő madarakhoz tartoznak. Éneklésük inkább csicsergés. Táplálékuk rovarokból áll, melyeket legtöbbnyire reptökben fognak.