# XXVIII. CSALÁD.
KAKUKFÉLÉK.
CUCULIDAE.

Csőrük rigószerű, de ívesebb, hajlottabb; orrlyukaik különös alkotásúak; a csüd vértezése egészen hátra nyulik s hátul kis négyszögletű pajzsok vonalával van csak elválasztva; a fark 10 tollú; az előre álló két lábujj töve némelyeknél összenőtt vagy kis hártyával van összekötve, legtöbbnél azonban szabad. Táplálékuk főleg rovarokból, hernyókból áll. Nyugtalan természetűek; részben nem is maguk költenek, hanem más fészkekbe tojnak, részben (külföldi fajok) nyilt fészkeket raknak s nem élősködnek. Legnagyobb számban a forró égöv alatt (körül belül 200 fajban) élnek.