# XXIV. CSALÁD.
KESELYŰFÉLÉK.
VULTURIDAE.

Csupasz arcz, legtöbbnél pelyhes vagy szőrszerű apró tollazattal fedett, meztelennek látszó fej és nyak, a keselyük főjegyei. Csőrük nem oly merészen ivelt, mint a többi ragadozóké, azonkívül hosszabb, nyulánkabb; lábaik tyúkszerűek, karmaik nem igen nagyok s aránylag gyengék, a hátulsó ujj legrövidebb, a középső jóval hosszabb mint a külső és belső ujj. Termetre legnagyobb madaraink közé tartoznak, hatalmas szárnyukban a 3–4-ik evező a leghosszabb. Egész szervezetök arra való, hogy dögöt egyenek s így ők a madárvilág «sirásói»; élő állatokat alig bántanak. Prédájukat éles szemökkel s nem szaglás nyomán födözik föl.