# AZ ERDEI PIPIS.
Anthus trivialis (L.) 1758.

[Alauda trivialis L. – Alauda arborea GM. – Anthus arboreus BECHST. – Pipastes trivialis BLYTH.]

Jegyei: igen hasonlít a réti pipishez; 4-ik evezője észrevehetően rövidebb a három elsőnél, hátsó karma meglehetősen hajlott s 1 cm-nél rövidebb. Szine inkább sárgásbarna.

Mértéke: H. 15,1–15,8; Sz. 8,6–8,9; F. 6,4–6,9; L. 2,1–2,2; Cs. 1,15–1,35 cm.

Közép- és Észak-Európában – helyenként a Sarkkört is átlépve – úgy Ázsia szomszédos tartományaiban a Jeniszei folyamig költ. Nálunk is elég gyakori, kivált előhegyek vágásainak szélén, hegyoldalak erdőiben, hol sűrűbb aljazatból egyes magfák magasodnak ki. Igen gyakran összetévesztik – a réti pipistől eltekintve – az erdei pacsirtával, mert ez is a fák hegyéről felemelkedve énekel s visszaereszkedik ismét oda. Keltében vagy elszállta közben psz, psz, psz vagy pszüp, pszp, pszp szólást hallat, mely nem oly éles, gyors, mint a réti pipis hangja. (A hangsúly az első p betün van, melylyel i és ü hang is hallatszik.) Fán ülve züty, züty formán hivogat. Valóságos éneke – párosodáskor – igen szép, hangos, változatos fütyülő strófákból áll, kezdetben szaporáz, majd cziá, cziá, cziá-szíb-szép-szép-psszíb nyujtottabb szótagok következnek, miközben többnyire a magasba emelkedik, azután szárnyait kiterpesztve sajátságos, kissé mélyebb hosszú szrrrrrrrrr trillával ereszkedik ismét le.

Hozzánk az országos középnap szerint: márczius 30–31-én jön meg s április elején legtöbb vonulóval találkozhatunk. Mire ő mutatkozik, a réti pipisek már – legalább két héttel előbb – megjöttek. Vonuláson a mezőket szegélyző fákon, gyümölcsösökben, kertekben gyakori s őszszel, augusztusban, szeptemberben, a kukoriczákban, mezőkön is. Májusban vágásokban, erdőszéleken, bokrozat, hangabokor, bozót stb. alján a földön fészkel s öt tojást tojik, melyek igen változékony színűek; világosszürkés, sárgás, barnás alapszinen barnásszürkén, vörösesbarnán, csokoládészínűen pettyezettek, foltozottak.

Tojásmérték: H. 18–22; Sz. 15–16,5 mm.

Csupán rovarokat, hernyókat, legyeket, szunyogokat, szöcskéket, apró csigákat, pókokat eszik.