# B. ALCSALÁD.
SÁRMÁNYOK.
EMBERIZINAE.

A csőrtő vastagsága kisebb, mint a kávák hossza. Csőralkatuk igen jellemző, a kávák élei kissé befelé nyomottak s nem egyenes vonalúak, mert a szájzug előtt a felső káva éle tompa homorodású, a mibe az alsó káva domborodása beleillik. (Lásd I. köt. X. táblán 7. ábrát is.) Ezenkívül a felső szájpadlásukon egy kis bütyök látható. A sármányok többet tartózkodnak a földön, mint a pintyek s többnyire ide is fészkelnek; tojásaikon sajátszerű karczok, szabálytalan vonalrajzok jellemzők; énekök rendszerint egyes sebesen ejtett, egyforma szótagok után következő, nyujtott hangban végződő strófákból áll.