# IV. CSALÁD.
SIRÁLYFÉLÉK.
LARIDAE.

Csőrük középhosszú egyenesen induló, éles kávájú, kissé hajlott ormú, hegyesen végződő, némelyeknél kampós s az alsó káván szögletes; orrlyukaik a kávák oldalain hasíték alakúak; középső ujjuk leghosszabb; csüdjük hosszabb, mint a középujj; hátsóujjuk kicsiny, egy fajnál hiányzik is; úszólábuk tökéletesen hártyás, csak egy fajé kissé kivágott; a homloktollazat – kivéve a halfarkasokat (Stercorarius) – keskeny, háromszegletű nyelvecske alakjában a csőr tövén előre nyulik; tollazatuk színe ivar szerint alig változik, évszak és kor szerint azonban igen; színezetökben a fehér, azután szürke és barna uralkodik; tengerpartok, állóvizek, folyamok mellékén élnek, rendesen nagy telepekben fészkelnek; halakból, lágytestűekből, rovarokból stb. táplálkoznak, egyes fajok kisebb madarakat, tojásokat is ragadoznak; prédájukat reptükben kapják föl vagy lecsapnak reá; hangjuk rikácsoló, reptük lenge és igen szép, könnyű; úszva testök hátsó részét, farkukat jól kiemelik a vizből.