# A KIS CSÉR.
Sterma minuta L. 1758.

[Sterna Gouldi HUME. – Sterna metopoleucos SAM. GM. – Sternula minuta BOIE. – Sternula fissipes, danica, pomarina BRHM. – Sternula meridionalis, danubialis BRHM.]

Jegyei: teste pacsirta nagyságú; lábai és csőre sárga (narancsosba hajló), utóbbinak hegye fekete; homloka fehér; fejtető és tarkó, valamint a szemeken keresztül a csőr tövéig futó sáv fekete; felül halványszürke; alul fehér úgy farcsikja és farka is; a 2–3 evező sötét palaszürke, belső felükön széles fehér szegéssel, a második evező szárának töve sötétbarna, az első és harmadiké világosabb; a szárnyak hegye a fark hegyén túlterjed; a csőr majdnem kétszer oly hosszú mint a csüd; a szem barna. A fiatalok homloka sárgás árnyalatú, a fej hátsó része szürkés inkább mint fekete; hátuk sárgásszürke, világosabb tollszegélyekkel tarkitva; lábuk hússzínű.

Mértéke: H. 20–21; Sz. 17,4–18,3; F 7,2–8,8; L. 1,6–1,7; Cs. 2,7–2,8 cm.

E parányi kedves kis uszómadárka a hidegebb övekből hiányzik, mert alig terjed fel a 60° ész. szél.-ig. Közönséges földrészünk nagyobb folyamainál, tengerpartjai körül, azok szigetein, zátonyain. Transkaspiában, Turkesztánban, India északi részein szintén honos. Tengerpartokon, nagyobb folyamterületeken és tavak táján költ. Inkább nyilt homokos, kavicsos kopár szigetségeket, puszta partokat kedvel, mint nádas, gyepes helyeket. Nálunk általában nem közönséges, helyenkint azonban akadnak egyes fészkelő párok, különösen a Duna kavicsos szigetein. Nagyobb tavainkon azonban költözködéskor, főleg május elején, mindig megjelenik nehány példány, mely élénkségével, mozgékonyságával és örökké friss lényével leköti a szemlélőt.

Tojásait afféle gödröcskékben s olyan helyeken rakja le mint az előbbi faj, sokszor annak társaságában. Szinük is hasonlít amazénak tojásaihoz, de kissé világosabb alapon hamvasszürkén és sötétbarnán foltozottak és rajzoltak. A tojó két hétig üli fészkét, még pedig a párok épp úgy mint az előbbinél, felváltják egymást s délben a nap melegére is számítanak. Hangjuk krek, kréik és szaporás kekérrek, krié.

Tojásmérték: H. 30–31,5; Sz. 22–24 mm.

Közömbös madár; kedves lénye követeli, hogy oltalomba fogadjuk. Az, hogy ujjnyi, tehát aránylag nagy halakat is fogyaszt, nem igen jön számba, mert tömegesen sehol sem fordul elő.