# A KÖZÉP FAKOPÁNCS.
Dendrocopus medius (L.) 1758.

[Picus medius L. – P. cyanædus PALL. – Pipripicus medius BP. – P. roseiventris BRHM. – Dendrocoptes medius CAB. & HEIN.]

Népies nevei: nagyobb höcsök; höcsik (Vasm.).

Jegyei: kisebb, mint az előbbi két faj; csőre vékony, homloka és csőrtöve tája halavány piszkos barnás; nyakoldalán nagyobb háromszögletű fekete folt; melle fehér; a farkalja és hasa rózsásvörös, nem rikitó s a mell alsó része is ilyen, némi sárgásba játszó árnyalatú; az alsó test – főleg oldalai – fekete szárfoltokkal. A fejtető mindkét ivarnál, úgy a fiataloknál is, vörös. A tojó csak abban különbözik a himtől, hogy a vörös fejtető oldalai barnásak s általában kissé kopottasabb. Egyébként ez a faj is hasonlít az előbbiekhez, mert főszine fehér, fekete és vörös. Csőre ólomszínű, szemei vörösesbarnák, lábai ólomszürkék.

Mértéke: H 21,8–22,5; Sz. 12,4–12,7; F. 8,5–8,8; L. 2–2,2; Cs. 2,1–2,2 cm.

Perzsiában élő fajtája, melynek nyakoldalain két különálló fekete rajzolat van, a Dendrocopus medius Sancti Johannis (BLANF.) Anglia kivételével, majdnem egész Európában és Kis-Ázsiában előfordul, de általában szórványosan, sőt északon és délen ritka. Egyes helyeken azonban gyakori s úgy látszik, az előhegyek nagyobb tölgyerdeit, kivált ha gyümölcsüsökkel határosak, leginkább kedveli. Hazánkban sem mondhatjuk mindenütt közönségesnek, ámbár némely vidéken majdnem számosabb, mint a nagy fakopáncs. Vas- és Sopronmegye nyugoti részeiben, úgy a Dunaligetekben, valamint Nógrádmegyében legtöbbet láttam. CSATÓ J. szerint Erdélyben alkalmas területeken rendesen költ, de ritkább a nagy fakopáncsnál. Fészke többnyire 2–3 méter magasságban van s áprilisban 5–7 tojást tartalmaz, melyek két hét vagy 15 nap alatt kelnek ki.

Tojásmérték: H. 20–21; Sz. 17–18 mm.

Hangját, mely élesen és vékonyan hangzó kikk-kik-kik-kik-kik gyakran hallatja. Víg, fürge állatok s ott, a hol megtelepedtek, hamar szembetünnek vagy legalább is szólásukkal adnak életjelt. Csatangolásaik közben néha több példányt is találhatunk együtt. CSATÓ egy izben Oláh-Bretyénél 12 darabot látott együtt kóborolva.