# 37. NEM:
PARTFUTÓ.
TRINGA L. 1758.

Veréb és rigó közt változó termetüek. Csőr egyenes, vége felé kissé aláhajló; csüd rövid, rendesen oly hosszú, mint a középujj; a lábujjak vékonyak, szabadok, a hátulsó ujj rövid, csak karma ér a földre (mikor a madár talpán áll); tengerpartokon, mocsarak, tavak kopár sáros partjain élnek, egérgyorsan futkosnak, igen élénken, idegesen, folyton keresgélnek az iszapban; még a fészkelés idejére is társaságban maradnak; hangjuk nem annyira fütyülő, inkább pirregő; költözködéskor nagy csapatokban járnak, melyekhez rokonfaju és nemü más madarak (lilék, czankók stb.) is társulnak; repülésök gyors, villantó, közben a csapat ide-oda hullámzik, de összetart; csak a tojó költ, vizek körül kis mélyedésekbe hordott pár szálacskán; férgeket, rovarokat. pusztítanak; hasznos, fürge, ártatlan létükre nem érdemlik az üldözést.