# Lélekző szervek.

Megismerkedve a madár szervezetének ama főrészeivel, melyek a mozgást közvetve vagy közvetetlenül lehetővé teszik, most tárgyalnunk kell azokat a sajátságos berendezéseket, melyek módosulása nélkül a madár még sem tudna repülni. Már a csontváz általános jellemzésénél utaltunk a csontok ürességére, pneumaticitására; figyelmeztettünk, hogy ez üregekbe légtömlők türemlenek. Ezek a légtömlők és még egyebek is már sejtetik, hogy a madár lélekző készüléke egyedül álló, különös gépezet. A szorosan a gerinczoszlopnál fekvő tüdők ugyan feltünő kicsinyek, s inkább elágazó, egymással közlekedő légcsőrendszerből állanak, de nyulványaik kisebb-nagyobb hólyagokként, dudorodásokként és tömlőkként a testüregekbe, csontokba is behatolnak. A legnagyobb légtömlőket a villacsont közében, a mellizmok és a medencze táján találjuk. Ezekből csatornák vezetnek a kar-, medencze- és czombcsontokba, úgy hogy mikor a mellizmok a bordákat lélekzéskor felemelik, az egész test mintegy levegővel telik meg s így terjedelme nagyobbodik, fajsúlya ellenben kisebbedik. A szájon a levegő a nyelvcsont két ága közt, a gégefő (larynx) hasíték alakú nyilásán (rima glottidis) át, az egyenes vagy hajlásos légcsőbe (trachea) (26-ik kép) s innét a tüdőkbe, a légtömlőkbe jut. Az utóbbiak nem csak könnyítik a testet, hanem mint légtartók – kivált sebes repülésnél – szolgálatot tesznek s meleget is tartanak. Az alsógége két hörgője (bronchi) a tüdőkben két rendszert alkot, mindegyik 11 oldalágra bomlik, melyekről a hörgöcskék (bronchioli) majdnem derékszögűleg ágaznak el. Ilyen hörgöcske a madár nagysága szerint egy cm2-re 50–250 jut s végeik még finomabb csövecskékre szakadva kifelé nyilanak. A tüdők alapfele hátul bizonyos szíjjas kötőszalagokkal, elül gyengébb czombnyalábokkal van a bordákhoz erősítve s különös hártyával borítva. Ez pótolná a madaraknál hiányzó (csak a kivinél van meg) rekeszizmot. Ennek a tüdőizomnak rendeltetése különben főleg az, hogy a madár a levegőt beszivhassa és kibocsájthassa, mert mikor a szárnyak lecsapódnak, a légtömlők becsukódnak, ellenkezőleg kinyilnak.

26. kép. A madár lélekző szervei. (Vizirigó).