# A KANALAS RÉCZE.
Spatula clypeata (L.)1758.

[Anas clypeata L. – Anas mexicana GM. – Anas platyrhynchus RETZ. – Rhynchaspis clypeata LEACH. – Spatula clypeata BOIE. – Rhynchaspis spathulata DUB. – Rhynchaspis macrorhynchus, platyrhynchus, pomarinus, platyuros, brachyrhynchos BRHM.].

Népies nevei: kanálos-, kanyálos-, kalános récze; lapátorrú récze (Tisza mentén); fogas rucza (Jászberény); butaorrú-, kanálorrú récze (Velencze); kalánorrú récze.

Jegyei: kisebb a tőkéskacsánál; nemi jegyein kívül a gácsért rendkívül tarka, szép dísztollazata jellemzi; szárnytükre zöld, felül fehéren szegett, a tojóé szürkészöld; az egész szárny felső része és a szárnyfedők a gácsérnál világos, a tojónál szürkéskékek; a fark ékalakú hegyes, 14 tollú; lábak sárgavörösek.

Leirása. Gácsér dísztollazata: a fej oldalvást kékeszöld érczfényű zománczczal; a begy tisztafehér, mely szín a hátig felhuzódik s itt, a nyakból kiinduló keskeny, sötétebb színű rajzolattal van elválasztva; a hát eleje fényes feketés zöldesszürke, minden toll világos szegéssel; a farcsikja feketéskékes zöld érczfényű, mint a farkalja is; az evezők szürkésbarnák, száraik fehérek; a váll fehér, a meghosszabbodott válltollak részben feketés, kékes, zöldes érczfényűek, a középen fehérek, vagy világoskékek, fehér középpel és sötétebb szürkéskék belső széllel; a mell és has vörösbarna, utóbbin némi fekete haránt sávozás nyomai; a fark tövén két oldalt, nagy fehér folt; a középső farktollak szürkebarnák, a többiek fehér szegéssel, a legszélsőbbek majdnem fehérek; csőr kékesfekete; szem sárga. A tojó a tőkés récze tojójához hasonlít, de csőrének alakja és szárnya (a felső része szürkéskék) megkülönböztetik tőle.

Mértéke: H. 44–47; Sz. 22,7–25,4; F. 7,7–11,5; L. 2,7–4,3; Cs. 6,3–7,4 cm.

Költési öve a mérsékelt Európa, Ázsia. Amerika. Észak felé ritkább, mint délen. Télre Észak-Afrikába, Indiába, Khinába vonul, sőt Ausztráliáig is letéved; tehát minden világrészben előfordul. Hazánkban elég közönséges, s a Fertőn, Ecsedi lápon, Apaj körül, a Tisza mellékén, Velenczei tavon (ritkábban) költ. Költözködéskor rendesen kisebb csapatokban jár, főleg márczius végén, április elején, majd meg augusztus végén és szeptemberben. Májusban nád, sás közé épült fészkébe 7–13 rozsdás, sárgafehérszínű fénytelen héju tojást rak.

Tojásmérték: H. 4,6–4,9; Sz. 3,5–3,7 mm.

Hangja kvoék, vák, kvák. Főleg kisebb vizibogarakból, csigákból, halikrából, halacskákból él, növényi táplálkozásra csőre nem igen való.