# D. ALCSALÁD.
SÓLYMOK.
FALCONINAE.

Leginkább csőrük jellemző, mert a felső káva élei, a kampó előtt, fogszerűen kinyulnak s ennek megfelelően az alsó káva élein kivágás van; szárnyuk hosszú, hegyes, a második, vagy a második és harmadik evező leghosszabb; a csüd középhosszú. Kiváló repülők, bátran, nyílszerűen lecsapva, mintegy «leütik», «lerugják» áldozatukat. Egész megjelenésök nemes, ragadozási módjuk pedig oly ügyes, hogy e tekintetben a többi ragadozómadarak alig versenyezhetnek velük, még a héják és karvaly sem. Kizárólag önerejükkel szerzik prédájukat. Fákon, de épületeken is fészkelnek s tojásaikat sötét, erős foltozás, mely a héj egész felületére terjed, különösen jellemzi.