# A TÉLI KENDERIKE.
Cannabina flavirostris (L.) 1758.

[Fringilla flavirostris L. – Linaria montana SELBY. – Fring. montium GM. – Cannabina montium BRHM. – Chrysomitris flavirostris RCHW. – Linaria flavirostris MACG. – Linota flavirostris SAUND. – Acanthis flavirostris SHARPE.]

Jegyei: valamivel kisebb a verébnél, körülbelül akkora, mint a kenderike, melyhez csak úgy – mint a zsezse kinőtt fiataljaihoz és tojóihoz is – hasonlít. A fő különbség: hogy fejebubja, melle és begye sohasem rózsás vagy kárminpiros, fekete torokfoltja nincs. Egészben sötétebb barna, erősebben foltozott, torka barnás fahéjszínű, az öreg hím farcsikja rózsaszínbe játszik; csőre szürkés-sárga; lábai feketék.

Mértéke: H. 11,6–13; Sz. 7,4–7,6; F. 5,6–5,8; L. 1,6–1,7; Cs. 0,9–1,03 cm.

Skócziában, Irlandban, Norvégiában költ s nem igen terjed tovább nyugatnak, mint a 25° kel. hossz.-ig. Télen kisebb-nagyobb csapatokban délebbre költözködik s kenderikék, zsezsék közé elegyedve jár a mezőkön, utak mentén a dudvamagvakra. Hazánkban csak néhányszor került eddig elé, de valószinűleg gyakran a kenderikével, zsezsékkel tévesztették össze s ezért nincs gyüjteményeinkben jobban képviselve. A Nemzeti Múzeumban is csak néhány példány van, melyek Pestmegyében lövettek.

Ha nálunk időzik, csak hasznot tesz, mert a burjánok, gazok magvait pusztítja vagy értéktelen hulladékot szedeget.