# 31. NEM:
UGARTYÚK.
OEDICNEMUS Temm. 1815.

Fej és a szem kifejezése bagolyszerű; csőr egyenes, erős; a szárny körülbelül a fark végét éri, második és harmadik evező leghosszabb; lábak erősek, vastag térdűek, 1,1/2 vagy 2,1/2-szer hosszabbak a középujjnál; három lábujjuk van, melyek tövét kis hártya köti egybe; farkuk elkerekített, lépcsőzetes. E nembe tartozó madarak külseje és életmódja a lile és tuzok vegyülete, csőrük a lilék és tuzokok közt átmenetet alkot, a lábak és életmódjuk jobban tuzokszerű, hangjuk megint a lilékre emlékeztető. Nappal pihennek, alkonyatkor élednek föl s éjjel mozognak legtöbbet; magányt kedvelő állatok, melyek nagy pusztákon, sivatagokon tartózkodnak; rovarokat, nyüveket, férgeket, csigákat, ritkábban egeret, gyikot, békát esznek.