# 14. NEM.
BÜTYKÖS RÉCZE.
ERISMATURA Bp. 1832.

Csőrük nem karcsú, tömzsi, tőben bütykösen megdagadt, magas, púpos, végén lapátos; a csőrköröm igen kicsiny s derékszögüleg lehajlottan kis fogat alkot; a fark tollai igen keskenyek hosszuak és merevek, száruk halcsontszerü, mint a kárókatonáé; a farkfedők rövidek, úgy, hogy a farktollak majdnem tövig szabadok; a szárny alig ér a farktőig, tükre nincsen; külső és középujj egyforma hosszú, a hátulsó ujj bőrkarélyos; igen jó bukók; repülés közben rövid, tömzsi alakjuk van; úszás közben farkukat legyezőszerüleg kiterjesztve egyenesen ki- és feltartják a vízből.