# XV. CSALÁD.
GUVATFÉLÉK.
RALLIDAE.

Az ide tartozó legjellemzőbb fajok alakja oldalt összenyomott, keskeny, magasabb, mint széles. Csőr tyúkszerű, de inkább egyenesen, mint hajlottan végződő, két oldalt lapitott; a szárny rövid, a 2–3-ik, ritkán a 3–4-ik evező a leghosszabb; a csűd és a középujj körülbelül egyforma hosszú; a lábujjak vékonyak, aránylag hosszúak s szabadok; a fark igen rövid. Nedves, mocsaras, sásos, nádas helyeken tartózkodnak, kiváló ügyesen, egérgyorsasággal bujkálnak, futnak; sőt némelyek a nádszálakon is kapaszkodva mászkálnak, egyesek úszni s bukni is tudnak; nem igen jól s nem is kitartóan repülnek. Fészkeiket nádban, mocsárban, egyes fajok a szárazon, réten, gabnában rakják s 4–12 tojást tojnak.