# XXVI. CSALÁD.
SÓLYOMFÉLÉK.
FALCONIDAE.

Csőrük rövid, magasabb mint hosszának fele; a hátulsó és belső ujj feltünő erös, utóbbi többnyire hosszabb, mint a külső, a középujj nem sokkal hosszabb a belsőnél (kivétel a karvaly); a karmok igen hajlottak és hegyesek, a belső ujj karma legkifejlettebb, a külső leggyengébb; a középső és külső ujjat tőben rendesen kis hártya köti össze, egyik nemnél azonban a lábujjak egészen szabadok (réti héják), egy másiknál vetélő ujj is akad (ráró); fejök egészen tollas, egyeseknél azonban a pofák és a csőrtő tájékán némi csupaszság is előfordul; a csőr töve és a szem között a tollazatot apró, ritkás serteszerű szőr helyettesíti, csak egy nemnél (darázsölyv) van itt rendes tollazat. Élő állatokat ragadoznak, döghöz csak kivételesen vagy éppen nem is nyulnak.