# 66. NEM:
FAJD.
TETRAO L. 1758.

A csüd végig tollas, gatyás, valamivel rövidebb a középujjnál; a lábujjak szélei fésűszerű szarunyulványokkal fegyverzettek, a hátulsó ujj sokkal rövidebb a belsőnél s töve valamivel magasabban van, mint az előre állóké; az alsó és felső farkfedők a fark közepéig, sőt azon túl terjednek. Ivar szerint – színre, mint nagyságra – lényegesen különböznek; a kakasok sötét, helyenként érczfényű tollazatúak, a tyúkok rozsdásfeketés-fehéres tarkák. Főleg fenyőerdőkben, többnejűségben élnek s párosodáskor a kakasok sajátszerűen dürögnek.