# VI. CSALÁD.
GŐDÉNYFÉLÉK.
PELECANIDAE.

Csőrük egyenes, hosszú; a felső káva lapos, végén fogszerű kampóval, az alsó káva állcsontjai közt a bőr zacskószerűen, halászmeregetőhöz hasonlóan, alátágul; a karmok tompák; a szárnyak a fark végét elérik; a fark rövid, egyenes; a csüd majd oly hosszú, mint a harmadik ujj; nagy, nehézkes testű, otromba madarak, mégis jól és szépen repülnek; jól úsznak, de nem buknak; mocsarakban, zsombékokon, nádtorzsokon fészkelnek; majdnem kizárólag halakból táplálkoznak, melyeket úszva, vagy pedig a vízbe lecsapva csőrükkel kimeregetnek.