# XXXIX. CSALÁD.
VARJUFÉLÉK.
CORVIDAE.

Ezek az éneklők rendjének legnagyobb, legerőteljesebb fajai. Csőrük erős, vastag, kissé hajlott vagy egyenes, a csőr tövét és az orrlyukakat többnyire merev, serteszerű szőrözet borítja; az első evező mindig hoszszabb, mint a leghosszabb szárnyfedők, csak a szarkánál rövidebb, mint a második evező félhossza. Habár éneklő készülékök van, dallamos hangon nem tudnak szólni, inkább csak kárognak, csörögnek, rikácsolnak. Java részök állandó, némelyek azonban helyetváltoztató, csatangoló természetűek – nem igazi költözködők – és társaságszeretők. Élelmök igen sokféle, úgyszólván mindent megesznek, a mihez jutnak, a mivel megbirkózhatnak. Fákon nyílt fészkeket építenek, egyes fajok azonban odvakban, ütnek tanyát; némelyek nagy telepekben, mások páronként, de bizonyos területen arányosan megoszolva költenek. Majdnem kivétel nélkül ravasz, igen értelmes madarak.