# A SARLÓS RÉCZE.
Anas falcata GEORGI. 1775.

[Anas falcaria PALL., LATH. – Anas javana BODD. – Anas javanensis BONN. – Eunetta falcala Br. – Querguedula falcata GRAY. – Anas drepanopteros MESSERSCH.]

Jegyei: nagyságra a tőkés- és csörgőrécze közt áll s leginkább a kendermagos réczével egyezik; egyforma széles fekete csőre hosszabb a csűdnél; a szárnytükör elől fénylő feketésszürke, hátul feketés, rozsdafehér szegéssel; farka 16 tollú; a gácsérnak öt válltolla sarlósan, a tojónál ellenben egyenesen meghosszabbodott; a gácsér kontyos fejű; lábak barnás hússzínűek; szem sötétbarna.

Leirása. Gácsér dísztollazatban: a fej és bóbita sötét vörösbarna, zöldes és rézszínű zománczczal; a homlokon fehér folt; a nyak fehér, szürkésfekete zöld széles örvvel; a hát eleje és alsó test fehér, feketén harántcsíkos (fölül finoman, alul szélesebben); a farkfedők oldalt és hegyükön feketék, középen sötét szürkebarnák; a nagy evezők feketék, hegyükön fehér szegéssel; a válltollak bársonyfeketék, de száruk töve fehér. A tojó és fiatalok hasonlítanak a kendermagos récze tojóihoz és fiatalaihoz, de utóbbiak hasa nem foltos, ezek pedig alul is foltosak, szárnytükrük is más.

Mértéke: H. 46,5–48; Sz. 25,2–25,5; F. 7–7,5; L. 3,9; Cs. 4,3–4,5 cm.*

Ez a szép récze északkeleti és Közép-Ázsiában a Jenisseitől Kamcsatkáig, főleg a Baikáltó és Léna vidékén, honos. Hazánkban csak egyetlen példány került (ezen kívül Európában alig fordult elő több), még pedig 1839 szeptemberben a Fertőn, melyet KOPP I. Bánfalvánál lőtt. A pompás nyári tollazatban levő gácsér vétel útján PAYREYSSTŐL a bécsi udv. múzeumba került, hol ma is meg van.